7. klase

Tēma: Viltus ziņas

1. nodarbība - Kas ir viltus ziņas?

**Nodarbības atsegums**

**Nodarbībā sasniedzamie rezultāti**

***Skolēnam veidojas sapratne par to,***

* kas ir viltus ziņas;
* kā internetā veido, apkopo, koplieto un izmanto informāciju un datus;
* kā rīkoties un kur saņemt atbalstu, lai ziņotu par neatbilstošiem materiāliem;
* kā risināt problēmas tiešsaistē.

**Skolēnam veidojas morālais ieradums**

* izprast, cik būtiski, risinot problēmas, ir meklēt dažādas perspektīvas un dažādos veidos izvērtēt pierādījumus, kas pamato šos uzskatus;
* spēt katru jautājumu skatīt atšķirīgi;
* noteikt, kādi tikumi vajadzīgi, lai kļūtu par tikumīgu ziņu lasītāju.

**Atslēgvārdi:** viltus ziņas, žurnālists, faktu pārbaude, kritiskā domāšana, spriestspēja, atbildība, maldinošs, propaganda, satīra

**Nodarbībā aplūkotās vērtības un tikumi**

|  |  |  |
| --- | --- | --- |
|  | No Pamatizglītības standarta | Papildus no programmas “e-TAP” |
| Vērtības | Brīvība, Latvijas valsts, kultūra, cilvēka cieņa | Patiesība, atbildība |
| Tikumi | Atbildība, godīgums, gudrība, taisnīgums | Kritiska spriestspēja, patiesīgums |

**Mācību materiāli:**

* *PowerPoint* prezentācija “Kas ir viltus ziņas?”.

**Atslēgas jautājumi:**

1. Vai esi kādreiz redzējis un/vai lasījis viltus ziņas?
2. Ko tu domā par viltus ziņām?
3. Kāpēc, tavuprāt, pieaug viltus ziņu skaits?
4. Kādi tikumi attiecas uz viltus ziņām?
5. Kādas norādes var palīdzēt atpazīt viltus ziņas?
6. Kādi tikumi nepieciešami, lai kļūtu par tikumīgu lasītāju un/vai ziņu autoru?

Mācību aktivitātes

**Ierosme (ieteicamais laiks 5 min.)**

**[2. slaids]** Skolotājs pārrunā šo jautājumu ar klasi un izveido definīciju *“*Kas ir ziņas?”.

Piedāvājiet skolēniem ziņu definīciju: “Drukāts, pārraidīts vai digitāls paziņojums, kas satur faktus par būtiskiem notikumiem pasaulē, valstī vai vietējā apgabalā.”

Vai skolēni piekrīt, ka šī ir precīza ziņu definīcija? Pārrunājiet visus jautājumus, kas rodas.

Kolēģu komentāri:

“Skolēni patiešām nopietnāk aizdomājās par viltus ziņām. Līdz šim viņi bija zinājuši, ka tādas eksistē, bet nebija iedomājušies, ka tas skar arī viņus.”

1. aktivitāte. Ziņu avoti (ieteicamais laiks 5 min.)

**[3. slaids]** Skolotājs lūdz skolēniem padomāt, kur viņi iegūst jaunākās ziņas.

* + Kā viņi tās iegūst?
  + Kādus avotus vai formātu viņi izmanto visbiežāk?
  + Kādas var būt priekšrocības un trūkumi ziņu iegūšanai tavos iecienītākajos avotos?

Ieteicams pārrunāt visus jautājumus, kas rodas, lasot ziņas dažādās ziņu platformās.

2. aktivitāte. Kas ir viltus ziņas? (ieteicamais laiks 10 min.)

**[4. slaids]** Skaidrojiet skolēniem jēdzienus “viltus ziņas”, “pēcpatiesība” un “alternatīvie fakti”, kas pēdējā laikā tiek izmantoti ļoti bieži!

„Viltus ziņas” apzīmē ne tikai pilnībā izdomātus tekstu, bet arī propagandu, manipulatīvas kāda fakta interpretācijas vai arī informāciju, kas nesaskan ar kādas personas līdzšinējiem priekšstatiem vai ataino šo personu kritiskā veidā.

“Pēcpatiesība” attiecas uz apstākļiem, kuros sabiedrības viedokļa veidošanā objektīvi fakti ir mazāk ietekmīgi nekā vēršanās pie emocijām un personīgiem uzskatiem.

“Alternatīvie fakti” ir pretstats realitātei (kas ir maldi) vai pretstats patiesībai (kas ir nepatiesība).

Pārrunājiet ar skolēniem:

* + Kas ir viltus ziņas?
  + Kas ir viltus ziņu vietne?
  + Kāpēc cilvēki publicē viltus ziņas?

Kolēģu komentāri:

“Skolēniem nav pietiekošu zināšanu par viltus ziņām. Bija nepieciešams papildus skaidrojums, kas ir viltus zinās un kā tās atpazīt.”

“Nepaspēju realizēt uzdevumu 4. slaidā un darbu pāros aizvietoju ar individuālo darbu – skolēni individuāli atbildēja uz jautājumiem, jo strādājām attālināti. Gadījumā, ja būtu klātienes nodarbība, tad atstātu darbu pāros. Arī 3. aktivitātē skolēni nevis veidoja shēmu, bet atbildēja uz jautājumiem tāpēc, ka darbs notika attālināti.”

**3. aktivitāte. Viltus ziņu atpazīšana (ieteicamais laiks 15 min.)**

**[5. slaids]** Skolotājs piedāvā pārskatīt vietni un uzrakstīt iemeslus, kāpēc šī varētu būt viltus ziņu vietne: <http://zapatopi.Net/treeoctopus/> Pārrunājiet savas idejas grupā!

Izmantojot šo vietni, pārdomājiet, vai ziņas ir patiesas vai viltus! Pārrunājiet atbildes grupā!

* + Vai bija viegli noteikt, vai ziņas ir patiesas vai viltus? Paskaidro, kāpēc!
  + Vai bija kādas pazīmes, kas liecināja, ka ziņas nav patiesas?
  + Kā tu juties, uzzinot, ka ziņas, kam sākumā ticēji, izrādījās nepatiesas?

**[6. slaids]** Tiešsaistē ir pieejami vairāki resursi, lai palīdzētu pārbaudīt faktus vai ziņu patiesumu. Daži piemēri:

1. <https://rebaltica.lv/recheck/> – faktu pārbaudē un viltus ziņu izplatības novēršanā; Re:Check ir Baltijas pētnieciskās žurnālistikas centra Re:Baltica paspārnē strādājoša faktu pārbaudes un sociālo tīklu pētniecības virtuāla laboratorija.
2. <https://www.skolanakotnei.lv> – skolēna digitālais IQ
3. <https://mk.gov.lv/taure> – atgādnes par viltus ziņām.

Skolotājs turpina diskusiju:

* **[7. slaids]** Apraksti, kādas sekas izraisa viltus ziņas:

- Kādas ir sekas personīgā līmenī?

* + Kādas ir sekas valstiskā līmenī?
  + Kam šīs vietnes ir paredzētas?
  + Kāpēc viltus ziņas tiek rakstītas?

Kolēģu komentāri:

“Skolēniem patika 3. aktivitāte. Viltus ziņu atpazīšana. Izvērsās diskusija.”

Kopīgā noslēguma apspriede. Pašrefleksija (ieteicamais laiks 5 min.)

**[8. slaids]** Skolotājs piedāvā trīs jautājumu refleksijai:

* + Kādi tikumi var būt vajadzīgi, lai risinātu ar viltus ziņām saistītos problēmjautājumus?
  + Cik lielā mērā tu esi attīstījis šos tikumus?
  + Kā tu varētu pilnveidot šos tikumus?

Kolēģu komentāri:

“Nodarbība ir ļoti labi izveidota, skolēni var padiskutēt, padomāt par jautājumiem, par kuriem pat neaizdomājas.”